REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/144-16

8. jul 2016. godine

B e o g r a d

ZAPISNIK

PRVE SEDNICE ODBORAZA ZDRAVLjE I PORODICU

ODRŽANE 7. JULA 2016. GODINE

Sednica je počela u 12, 00 časova.

Sednici je predsedavao saglasno članu 25. stav 2. Poslovnika Narodne skupštine dr Žarko Korać.

Sednici su prisustvovali članovi Odbora: dr Branislav Blažić, prof. dr Milan Knežević, dr sci. med. Darko Laketić, dr Dragana Barišić, dr Ljubica Mrdaković Todorović, dr Svetlana Nikolić Pavlović, dr Desanka Repac, prof. dr Slavica Đukić Dejanović, Nemanja Šarović, Branka Stamenković i dr Muamer Bačevac.

Sednici Odbora su prisustvovali zamenici odsutnih članova Odbora: Srđan Nogo (Biljana Rubaković) i dr Vlado Babić (dr Živko Vrcelj).

Sednici nisu prisustvovali članovi Odbora: dr Danica Bukvić, prof. dr Milovan Bojić, Gordana Čomić, kao ni njihovi zamenici.

Pored članova Odbora sednici su prisustvovali narodni poslanici: dr Marjana Maraš, Vladimir Đurić i Vladimir Orlić.

Predsedavajući dr Žarko Korać je konstatovao da su ispunjeni uslovi potrebni za rad i odlučivanje i da Odbor saglasno članu 25. stav 3. Poslovnika Narodne skupštine na prvoj sednici radi prema sledećem dnevnom redu:

D n e v n i r e d

1. Izbor predsednika Odbora;
2. Izbor zamenika predsednika Odbora.

Pre prelaska na rad prema dnevnom redu, Nemanja Šarović je predložio da se sednica odloži s obzirom na to da nisu obavljene apsolutno nikakve konsultacije povodom izbora predsednika skupštinskih odbora. Podsetio je na praksu prethodnih saziva Narodne skupštine u kojima su predstavnici najvećih opozicionih političkih stranaka predsedavali administrativnim, odborom za kontrolu službi bezbednosti i drugim odborima, te da je prema njegovim rečima apsurdno da bilo koji režim sam sebe kontroliše. Izrazio je neslaganje sa stavom da politička stranka koja ima najviše mandata u parlamentu treba da predsedava svim odborima, te da je to izraz samovolje i ignorisanja volje građana koji su glasali za druge političke stranke u parlamentu. Obavestio je Odbor da poslanici Srpske napredne stranke neće čekati da ih režim negde predloži, iz razloga što je izbor predsednika odbora uvek bio predmet prethodnih konsultacija.

Povodom predloga Nemanje Šarovića da se ova sednica odloži, predsedavajući dr Žarko Korać je tražio da se Odbor izjasni o nastavku rada sednice prema dnevnom redu iz saziva. Odbor je većinom glasova (12 za, dva glasa protiv od 14 prisutnih) odlučio da Odbor radi prema dnevnom redu.

Prva tačka dnevnog reda - **Izbor predsednika Odbora**

Član Odbora dr sci. med. Darko Laketić, predložio je prof. dr Slavicu Đukić Dejanović za predsednicu Odbora, ističući da je u prethodnom sazivu unapredila rad Odbora, uspostavila bolju komunikaciju Odbora sa pojedinicima, organizacijama, institucijama i Ministarstvom zdravlja. Smatra da je rad ovog odbora tokom njenog predsedavanja podignut na viši nivo u odnosu na prethodni period.

U diskusiji povodom ove tačke dnevnog reda su učestvovali: Branka Stamenković, Srđan Nogo, dr Vlado Babić, dr Žarko Korać, dr Muamer Bačevac, Vladimir Đurić i Vladimir Orlić.

Branka Stamenković je izrazila protest jer nije bilo prethodnih konsultacija između šefova poslaničkih grupa o tome ko će voditi odbor. Zabrinuta je iz razloga što Narodna skupština odnosno odbor treba da vrši kontrolnu funkciju nad radom izvršne vlasti, a zapravo se stiče utisak da izvršna vlast i pre nego što je formirana kontroliše rad Narodne skupštine, tako što imenuje predsednike i zamenike predsednika odbora. Zatim je navela da predsednik odbora pored toga što stručno poznaje oblast, predlaže i dnevni red sednice, što je veoma bitno za kontrolnu funkciju odbora. Zamerila je vladajućoj većini zato što dogovor odnosno početni demokratski princip uporno predstavlja kao velikodušno činjenje opoziciji. Glasaće protiv predloga za izbor predsednika odbora, te da je to principijelan stav zbog izostanka konsultacija o ovom pitanju.

Dr Muamer Bačevac je smatrao da od prof. dr Đukić Dejanović nema boljeg kandidata za funkciju predsednika Odbora, s obzirom na to da profesorka izuzetno dobro poznaje zdravstveni sistem i da je to pokazala na funkciji ministra zdravlja i predsednika ovog odbora u prethodnom sazivu.

Srđan Nogo je apostrofirao princip koji je iznela opozicija u svojim izlaganjima – a to je: da nema dijaloga i da nema uvažavanja opozicije od strane vlasti koja je oličena u Srpskoj naprednoj stranci i strankama na njenoj listi. Smatra da je u ovom trenutku u Srbiji najveći demografski problem, te da se ovaj odbor mora baviti i porodicom a ne samo zdravstvenom zaštitom. Naglasio je da predstavnici vlasti treba da shvate realnost, da u upravljanju i vladanju Srbijom treba saslušati i glas opozicije, vodeći računa o tome da su građani 50% svojih glasova dali drugim političkim opcijama.

Nemanja Šarović je podsetio da ovaj odbor nije esnafsko udruženje lekara, a zatim je dodao da zbog bahatosti vladajuće većine koja ne konsultuje opoziciju neće glasati o predlogu za izbor predsednika Odbora.

Za dr Vlada Babića ovaj odbor je jedan od najvažnijih u Narodnoj skupštini jer se bavi pitanjima zdravstvene zaštite građana. Podržaće izbor prof. Đukić Dejanović za predsednika odbora imajući u vidu rezultate koje je ostvarila u struci i političkom delovanju. Sugerisao je opoziciji da uvek ima pravo da bira i predlaže svoje kandidate, a da će vladajuća većina raditi racionalno i transparentno.

Dr Žarko Korać je preneo svoje mišljenje o radu ovog odbora u ranijim sazivima, ističući da je ovo odbor čije teme nadilaze političke razlike, da rasprave ovog odbora imaju stručan karakter i tiču se neposredno dobrobiti građana. Iz tih razloga je i nameravo da predloži da svi članovi Odbora kandiduju određenu temu za predstojeći plan rada ovog odbora.

Vladimir Đurić je ukazao na pojedine teme: da je 182 dana prosečno vreme naplate potraživanja dobavljača od strane zdravstvene ustanove i da je to pitanje pre svega za menadžment, zatim, da je u Srbiji eskaliralo nasilje u porodici, čime Odbor takođe treba da se bavi. Smatra da je bilo neophodno obaviti konsultacije sa poslaničkim grupma, jer izbor predsednika i zamenika predsednika odbora treba da bude rezultat šireg konsenzusa.

Srđan Nogo je podsetio da Srbija gubi svake godine 38.000 ljudi, te da nema važnije teme od rešavanja demografskog pitanja i problema porodice i da će s tim u vezi zastupati politički program svoje partije Srpski pokret Dveri.

Odbor je većinom glasova (10 glasova za, 1 glas protiv, 1 uzdržan, od 12 prisutnih članova Odbora) prihvatio predlog dr sci. med. Darka Laketića i izabrao prof. dr Slavicu Đukić Dejanović za predsednika Odbora za zdravlje i porodicu.

Druga tačka dnevnog reda – **Izbor zamenika predsednika Odbora**

Prof. dr Slavica Đukić Dejanović je zahvalila na ukazanom poverenju i dodala da će nastojati da Odbor u narednom periodu nastavi sinergičan rad na unapređenju svoje zakonodavne, predstavničke i kontrolne uloge, uvažavajući preporuke Svetske zdravstvene organizacije - zdravlje u svim politikama. Podsetila je da je u vreme njenog predsedavanja Narodnom skupštinom obrazovano posebno stalno radno telo Odbor za prava deteta, te je uputila na saradnju sa ovim odborom zbog pomenutih tema. Predložila je dr sci. med. Darka Laketić, za zamenika predsednika ovog odbora, uzimajući u obzir njegovu stručnost i kompetentnost za ovu funkciju, navodeći da kao bivši pomoćnik ministra zdravlja u Sektoru za javno zdravlje i programsku zdravstvenu zaštitu svojim znanjem može doprineti unapređenju ovog bitnog segmenta u zdravstvu.

Odbor je većinom glasova ( 9 glasova za, 1 glas protiv, 1 glas uzdržan, od 11 prisutnih članova Odbora) prihvatio predlog prof. dr Slavice Đukić Dejanović, i izabrao dr sci. med. Darka Laketić za zamenika predsednika Odbora za zdravlje i porodicu.

Povodom ove tačke dnevnog reda nije bilo više predloga ni diskusije.

Sednica je završena u 12,50 časova.

SEKRETAR PREDSEDNIK

Božana Vojinović Prof. dr Slavica Đukić Dejanović

.

.